C 264/10
BG
Официален вестник на Европейския съюз
27.7.2023 г.
Стъпка 2.а.
Разработване на цялостна методология за оценка на въздействието на изменението на климата Примерен случай 2: приспособяване към последиците от горещите вълни в условията на променящ се климат в Botkyrka, Швеция През последните десетилетия горещините в Швеция се увеличават, което води до повишена смъртност.
През 2010 г. в община Botkyrka се наблюдаваха продължителни високи температури, които доведоха до проблеми за възрастните хора в домовете за възрастни хора и старческите домове.
В община Botkyrka са положени изключителни усилия, отчасти в рамките на проект по програмата Climatools, за намаляване на риска за здравето от горещините.
Персоналът в домовете за възрастни хора и старческите домове е преминал обучение по отношение на рисковете, свързани с горещините, и за това какво трябва да се направи в случай на предупреждения за горещини.
Ако е необходимо, може да бъде повикан допълнителен персонал, който да осигури допълнителна помощ, за да се гарантира, че се предоставят подходящи грижи.
Ето защо по време на горещините през 2018 г. общината беше много по-добре подготвена и оборудвана, отколкото през предходните години.
Управата на Botkyrka също така подкрепя действия, имащи за цел да се подобри топлинният комфорт в помещенията и създаването на „прохладни места“ в различните райони на града.
Методологията на оценката е в основата на правилната оценка на рисковете и уязвимостите.
Тя също така гарантира, че оценката може да бъде отново извършена в бъдеще, сравнително бързо, без да се налага всеки път да се разработва нова методология.
Препоръчват се следните елементи на солидна методология, за да се осигури надеждна оценка на климатичните рискове и уязвимости: — Оценката следва да се базира на най-новите научни открития и познания, за да гарантира точност и съответствие с настоящите прогнози за бъдещото въздействие от изменението на климата.
Информацията за тенденциите в настоящите климатични условия и най-новите прогнози за бъдещите климатични сценарии, включително бавно протичащите явление и екстремните събития, трябва да бъдат част от оценката.
Наличната информация за бъдещите заплахи и възможности на вашата страна може да бъде събрана и анализирана въз основа на широк спектър от доклади и оценки на уязвимостта, извършени от Междуправителствения комитет по изменение на климата, Европейска агенция за околна среда, Съвместния изследователски център или чрез програмата за научни изследвания от 2020 г. „Хоризонт Европа“ . — Оценката следва да бъде базирана на резултатите от изпитванията на устойчивостта, с особен акцент върху инфраструктурите и системите, предоставящи услуги от критично значение.
С изпитванията на устойчивостта към изменението на климата се определят потенциалните рискове в конкретен сектор или система (например обществено здраве, безопасността и сигурността на водите или безопасността и сигурността на храните), дължащи се на свързани с климата опасности, като наводнения, горещини, суша, бури и др.
Първата стъпка на изпитването на устойчивостта е да се идентифицират потенциалните свързани с климата рискове в определена област.
Втората стъпка включва проучване на уязвимостите като цяло на определена област от сектора към климатичните опасности, което може да бъде допълнено със задълбочена оценка на уязвимостта.
Следва да бъдат разгледани и други изпитвания на устойчивостта и оценки на уязвимостта, извършвани за по-широк спектър от рискове от бедствия, несвързани с климата (8).
Резултатите от изпитването на устойчивостта могат да се използват за стратегията за адаптиране към изменението на климата.
Използването на „диалози относно рисковете“ в Нидерландия е пример за добра практика при отразяването на резултатите.
Повече информация за изпитванията на устойчивостта и диалозите относно рисковете можете да намерите в приложение II. — Оценката следва да се извърши на базово равнище, което следва да се актуализира при всяка актуализация на оценката.
Базовото равнище тук се отнася до отправна точка, свързана със състоянието на климата и специфичната за мястото уязвимост в даден район.
Внимателно определените базови данни са от съществено значение за измерване на постигнатото чрез изпълнението на по-късен етап и подобряват процеса на наблюдение и оценка.
(8) Във връзка с оценките на риска, сценариите и целите за устойчивост на бедствия, разработени в съответствие с Механизма за гражданска защита на Съюза